কুকুর পছন্দ করেন না হবু পাত্র। সেই কারণে বিয়েই বাতিল করে দিলেন বেঙ্গালুরুর এক তরুণী। ঘটনাটি ইতিমধ্যেই সাড়া ফেলেছে পশুপ্রেমী মহলে।
বেঙ্গালুরুর করিশ্মা ওয়ালিয়া কর্মসূত্রে নয়াদিল্লিতে থাকেন। সম্প্রতি তাঁর মা তাঁর জন্য যে পাত্র পছন্দ করেছিলেন, তাঁর সঙ্গে প্রাথমিক আলাপ-পরিচয়ও সেরেছিলেন করিশ্মা। সেইসময় করিশ্মার পোষ্য কুকুর লুসিকে নিয়েও কথাবার্তা হয়। কিন্তু হবু পাত্রীর পোষ্যপ্রীতি পছন্দ হয়নি পাত্রের।
পাত্র পরে করিশ্মার কাছে হোয়াটসঅ্যাপে জানতে চেয়েছিলেন, তাঁদের বিয়ের বিষয়ে করিশ্মা কী সিদ্ধান্ত নিলেন? করিশ্মা সাফ জানিয়ে দেন, যেহেতু কুকুর নিয়ে তাঁদের দৃষ্টিভঙ্গি আলাদা, তাই আর না এগোনোই ভাল। প্রথমে করিশ্মার এই যুক্তি বিশ্বাস করতে পারেননি ওই যুবক। তিনি পাল্টা বোঝানোর চেষ্টা করেন, কুকুর-প্রেমের বিষয়টি সাময়িক, কিন্তু বিয়ের সিদ্ধান্তের সঙ্গে করিশ্মার ভবিষ্যৎ জুড়ে রয়েছে। তবে তিনি জানান, তাঁর এবং তাঁর স্ত্রীয়ের জীবনে এবং বিছানায় তিনি কোনও কুকুর সহ্য করবেন না। এছাড়া, তাঁর মায়েরও কুকুর পছন্দ নয়। এর পরে করিশ্মাও স্পষ্ট জানিয়ে দেন, অন্য কারও জন্য তিনি পোষ্যকে ছেড়ে দিতে পারবেন না। তখন পাত্র লেখেন, ‘আমার মনে হয়, সেক্ষেত্রে তোমার কুকুরকেই বিয়ে করা উচিত’।
করিশ্মা এবং ওই যুবকের হোয়াটসঅ্যাপ কথোপকথন এখন সোশ্যাল নেটওয়ার্কিং সাইটে ছড়িয়ে পড়েছে। অনেকেই করিশ্মার এই সিদ্ধান্তের প্রশংসা করেছেন। তবে বিয়ে বাতিল করা প্রসঙ্গে করিশ্মা বলেন, ‘‘আমার মায়ের ধারণা, ও (পাত্রটি) আমার জন্য খুব ভাল। কারণ, ও সুদর্শন এবং ভাল রোজগার করে। এখনও আমার পরিবার মনে করছে, আমি ভুল করেছি।’’ পাত্রও তাঁর সিদ্ধান্ত বদলানোর জন্য প্রাণপণ চেষ্টা চালিয়ে যাচ্ছেন বলে জানিয়েছেন করিশ্মা। কিন্তু তাঁর কথায়, লুসির বিষয়ে অপ্রীতিকর মন্তব্য করে যুবকটি বুঝিয়ে দিয়েছেন যে তিনি আদতে সুপাত্র নন।